
[Cu mici editări ale textului] 



Bună seara şi bine v-am găsit, doamnelor şi domnilor! în această seară avem invitaţi 
speciali de pe două continente: din Europa şi din America de Nord. Ne onorează cu prezenţa 
doamna Bianca Valota, profesor la Universitatea din Milano, nepoata lui Nicolae Iorga, 
specialist în istoria Europei Orientale şi domnul Florentin Smarandache, profesor doctor la 
Facultatea de Ştiinţe, Universitatea „New Mexico” , scriitor, Statele Unite ale Americii. 



în anul 2010, invitatul meu din această seară, profesor doctor Florentin Smarandache 
a primit medalia de aur pentru ştiinţă din partea Academiei de Ştiinţă Telesio-Galilei, 
organizaţie neguvernamentală internaţională, cu sediul în Marea Britanie. 

Florentin Smarandache este profesor universitar la Facultatea de Ştiinţe din 
Universitatea „New Mexico”, Gallup, statul New Mexico, Statele Unite ale Americii şi a primit 
prestigioasa distincţie pentru introducerea noţiunii de neutrosofîe în logica matematică şi 
enunţarea „Ipotezei Smarandache” în fizica teoretică. 

Profesorul Florentin Smarandache a absolvit Facultatea de Matematică a Universităţii 
din Craiova. Este cunoscut în lumea ştiinţifică internaţională pentru contribuţiile originale în 
domeniul matematicilor moderne. 

Considerat ca un om al renaşterii, a publicat în domenii ca: matematică, fizică, 
computere, economie, lîlosofle, literatură, artă. Este, deopotrivă, creatorul teoriei Dezert- 
Smarandache în fuziunea informaţiei. 

Puşa Roth: 

Aş vrea domnule profesor, dacă se poate, să definim sau să redefînim, în primul rând, 
termenul neutrosofîe, termen, poate mai puţin cunoscut pentru marele public. 

Florentin Smarandache: 

Este un termen pe care l-am introdus în limba engleză pornind de la generalizarea logicii 
fuzzy. Logica fuzzy, care este o logică modernă, echivalentă, se bazează pe posibilitatea de a avea 
un procentaj de adevăr şi un procentaj de fals. Dar, pornind de la vot şi de la fotbal, de exemplu, am 
văzut că putem introduce o a treia coordonată neutră care n-are valoare nici de adevăr, nici de fals, 
care nu înseamnă nici a câştiga, nici a pierde, ci neutru, nul. Şi m-am gândit atunci ce cuvânt să 



folosesc în limba engleză, care apoi a fost tradus şi în alte limbi, în română şi franceză, 
neutrosophy, deci pe înţelegere neutră. Şi tot aici m-am gândit la generalizarea dialecticii de la 
Marx şi Hegel care foloseau doar contradicţiile, dar mi-am dat seama că la o idee nu contează 
numai ideea şi contradicţia dar şi ideile neutre dintre ele care pot influenţa şi care devin la un 
moment dat transferabile, fie în partea de adevăr, fie în partea de fals. 

Ca să glumim puţin: a fi sau a nu fi. 

A fi sau a nu fi în acelaşi timp. 

Pentru a înţelege activitatea dumneavoastră, şi iarăşi vorbim de marele public, aş dori 
să amintiţi câteva dintre realizările dumneavoastră, domnule profesor, în domeniul 
matematicii. Ştiu că există în teoria numerelor „funcţia Smarandache”. 

Da, există în teoria numerelor, în care mi-am dat doctoratul, „funcţii Smarandache”, 
„constante Smarandache” şi există, de asemenea, serii. Nişte serii rezultate tot din funcţiile mele. 

Funcţia aceasta este, intr-adevăr, cea mai cunoscută. Dar, realizarea cea mai importantă, 
cred eu că este Teoria Dezert-Smarandache, deoarece are multe aplicaţii în medicină, chiar în 
cercetarea militară, în navigaţia aerospaţială, în robotică. 

Când am emigrat în Statele Unite, un grup de francezi m-au contactat pe internet, împreună 
cu dr. Jean Dezert de la Centrul Aerospaţial din Paris, şi mi-au propus să lucrez cu ei la nişte 
aplicaţii inginereşti. Am început, în felul acesta, colaborarea şi devierea mea de la matematica pură, 
teoria numerelor, de exemplu, care-mi plăcea mult, geometria neuclidiană, de asemenea, spre 
matematica aplicată. Şi de atunci, am avut multe solicitări, am fost invitaţi la NASA, sponsorizaţi 
de NASA, am fost invitaţi la NATO, la Universitatea Berkeley din California şi la alte universităţi. 

O companie, Marcus Evans, ne-a sponsorizat, de asemenea, pentru astfel de cercetări şi în 
fiecare an mergem la conferinţele de fuziunea informaţiilor, fuziunea sensurilor de fapt, pentru că 
teoria noastră se foloseşte în prelucrarea automată a datelor, deci, în special la roboţi. 

Avem acum o carte tradusă chiar în limba chineză, trebuie să apară cred că lunile acestea, iar 
acum doi ani m-au sponsorizat de la Air Force (Forţele Aeriene Americane), fiind vorba de 
cercetare militară în oraşul Rome, statul New York, pentru a lucra sub propăvăduirea celor de la 
SUNY IT (adică State University of New York Institute of Tehnology). 

Domnule profesor, sunteţi un om important şi faceţi lucruri importante în lume. Am 
remarcat că aţi ţinut conferinţe în Australia, în Suedia, Italia, Canada, Germania, Spania, 




Belgia, Indonezia etc., etc. Aţi făcut facultatea de matematici la Craiova. Ar trebui ca legătura 
dumneavoastră cu România să fie una de permanenţă. 

Este. Colaborez cu mulţi români, scriitori, matematicieni. La mijlocul lui mai voi veni în 
România. Vin cam la doi ani în România s-o văd pe mama. Voi avea o prezentare la Academia 
Română în cadrul unei conferinţe a Politehnicii din Bucureşti, invitat de un fost coleg de facultate 
din Craiova, conferenţiar universitar dr. Ovidiu Şandru, cu care colaborez la nişte lucrări de 
geometrie neuclidiană, dar la Academia Română voi prezenta tot Teoria Dezert-Smarandache. 

Aş vrea să revenim la medalia de aur pe care aţi primit-o în 2010. Ştiu că au mai 
beneficiat de această medalie alţi nouă oameni de ştiinţă din Australia, Italia, Statele Unite, 
Egipt, India, Israel şi Rusia. Sunteţi singurul român. 

Sunt singurul român din anul 2010, dar au mai fost doi români în anii anteriori. Această 
medalie este şi pentru contribuţia în fizica cuantică. Este vorba de ipoteza că viteza luminii poate fi 
depăşită. Această ipoteză a mea este, vă spun sincer, controversată. Mulţi nu sunt de acord cu ea, 
dar există şi destui care-s de acord. Totuşi încep să se manifeste fenomene care sunt acceptate şi 
sunt considerate supraluminale. 

Privind logica neutrosofică şi neutrosofia, acestea sunt acceptate la nivel general. Au fost şi 
teze de doctorat: o teză de doctorat în Atlanta, la Georgia State University, o altă teză de doctorat 
care o foloseşte în Australia. 

Privind Teoria Dezert-Smarandache, aceasta este cea mai utilizată. Au fost suficiente lucrări 
de doctorat: în Franţa în special, în Canada (la Quebec), în Olanda, iar recent în Polonia. Şi teze de 
masterat am avut în Algeria recent şi în Iran. La mulţi am fost solicitaţi fie eu sau Jean Dezert 
pentru a scrie referate despre teza respectivă ( outside examination). 

Aşa cum am spus sunteţi un om important. Sunteţi autor, coautor, editor sau coeditor 
la 143 de cărţi, dacă este bună informaţia, şi peste 180 de lucrări ştiinţifice. Domnule profesor, 
în general oamenii care fac atâtea lucruri, în atâtea domenii, sunt greu accesibili. 
Dumneavoastră aţi răspuns invitaţiei imediat, este logica fuzzy ... aşa ... şi-şi. 

Asta pentru că stau mereu pe internet, colaborez cu foarte mulţi cercetători, studenţi, 
profesori de prin toată lumea. De aceea veţi vedea cărţi de ale mele traduse în multe limbi, cărţi pe 
internet, tot felul de colaboratori. Găsiţi şi cărţi colective pe care le-am editat eu sau colegi care au 
colaborat cu mine. 




Aş vrea să atacăm un alt domeniu, aşa cum aţi spus la început: economia. Economia 
culturală şi o teorie pe care o susţineţi poly-emporium. 

Desigur, am lucrat împreună cu un coleg din Indonezia la economia culturală privind ţările 
din Lumea a Treia. Aceste ţări nedezvoltate, care nu pot concura industrial, ştiinţific, ţările 
dezvoltate, ar putea să-şi dezvolte mai mult economia culturală, turismul cultural. Şi eu sunt unul 
dintre turiştii culturali: am vizitat 40 de ţări până acum, străine, şi vreau să ajung la 50, să vă spun 
sincer, şi îmi scriu cărţile acestea de călătorie. 

Am scris până acum 10 cărţi de călătorie dintre care cea mai citită este, „India magică”. 
Deci, ţările din Lumea a Treia pot să-şi promoveze, să facă publicitate pentru specificul lor naţional, 
specificul cultural. Privind teoria poly-emporium ne-am gândit la combinarea şi interrelaţiile dintre 
businessuri mari dar şi mici. în scopul eliminării monopolului unor businessuri mari. 

Aş vrea să vă întreb, apropo de economia culturală, care credeţi că ar fi direcţia 
pentru România? 

Folclorul românesc cred că ar fi foarte interesant, teatrul în România este foarte dezvoltat, se 
practică şi acum. Aici, în Occident teatrul înseamnă, de fapt, cinematograf; există puţine instituţii 
teatrale. Altceva specific românesc: mâncarea românească, sarmalele noastre de exemplu, 
cunoscute. Trebuie să mergem pe tradiţionalul românesc. Am impresia că nu avem o bună 
publicitate în Occident. Deci: site-urii cât mai multe în limbile de circulaţie internaţională: engleză, 
franceză, spaniolă, pentru a atrage mulţi turişti. 

Litoralul românesc este foarte bun, foarte frumos. Am vizitat multe litoraluri şi nu erau aşa 
curate şi organizate ca în România, dar noi nu avem, cred, suficientă publicitate, nu ştim să ne 
facem cunoscuţi lumii. în România îmi place foarte mult să mă duc la Eforie Nord, de exemplu. 

Aşa cum am spus aţi făcut şcoala în România. Cam unde este locul şcolii matematice, 
în primul rând, româneşti în lume. Iată, dumneavoastră sunteţi un exemplu ilustru. 

Vreau să vă spun că am avut un învăţământ foarte serios, foarte sever, aş putea zice, chiar 
dur, cu disciplină, pe vremea mea. Acum, am înţeles că învăţământul a decăzut, s-a pierdut această 
disciplină. Pe unde am mai fost eu, şi prin ţări occidentale, dezvoltate, învăţământul mediu, 
învăţământul general, liceal, erau sub învăţământul românesc de atunci. Ce ne lipsea nouă, am 
observat acum, şi ceea ce am învăţat din Occident, era motivarea: de ce învăţam o anumită noţiune 
în matematică. Erau foarte multe lucruri abstracte, fără să ni se spună legătura cu practica. Ele 
aveau intr-adevăr aplicaţii, dar nu ne-au spus. Şi de asemenea istoria ştiinţei, cum s-a ajuns la aceea 




noţiune, de ce trebuie s-o învăţăm. De acest lucru mi-am dat seama în Vest. V-am zis, eu eram 
matematician pur, adică ştiinţă abstractă, pe când francezii mi-au zis, şi pragmaticii americani la fel: 
păi fa-i ceva care are aplicaţii, cointeresează-i pe oameni ca să vadă că funcţiile tale, de exemplu, se 
folosesc la ceva, au importanţă practică, nu doar teoretică. 

învăţământul nostru fundamental, general, era foarte bun, foarte tare, de aceea la 
olimpiadele de matematică românii erau printre primii, deseori ori chiar primii. Dar când era vorba 
de aplicaţii, de dezvoltarea unor companii bazate pe aceste cercetări ştiinţifice noi eram în urmă - 
pentru că nu fusesem obişnuiţi cu aşa ceva. Ar trebui cumva îmbinate acele cercetări româneşti 
foarte puternice de la nivelul general, liceal, şi chiar şi de la facultate, stricte, plus disciplina de 
acolo, cu aplicaţiile, importanţa lor practică şi necesitatea lor, şi de ce şi cum s-a ajuns la aceste 
cerinţe, cu dezvoltarea istoriei, ştiinţei până la acest nivel. 

Domnule profesor, când aţi plecat din România? 

în 1988, vă pot spune şi de ce. Nu puteam să public, eram pe lista neagră a Securităţii de 
atunci. Am stat apoi aproximativ doi ani în lagărul de refugiaţi politici din Turcia, în Istambul şi 
Ankara, unde am desfăşurat tot felul de munci necalificate. Vă spun sincer, am lucrat şi pe şantier, 
am lucrat şi la roabă, am lucrat şi la măturat. Am fost şi ghid la francezii care veneau turişti. 

Să glumim, economia culturală de mai târziu, nu? 

Da, şi am emigrat aproape după revoluţie, în 1990, în Statele Unite. Am emigrat prima dată 
în Phoenix, Arizona, unde am lucrat ca ajutor de programator, apoi promovat inginer la o mare 
companie de computere, Honeywell. Acolo am învăţat noi limbaje de programare: Pascal, în care 
am lucrat, Assembly, C++ şi, după cinci ani, când compania n-a mers prea bine, au fost concediaţi 
câteva mii de salariaţi, printre care şi eu. 

Şi aţi luat-o de la capăt. 

Şi am luat-o de la capăt. Am lucrat ca profesor adjunct la Pima Community College, din 
Tucson, Arizona, şi apoi am găsit un post, peste doi ani, la University of New Mexico, unde sunt şi 
în prezent. 



Iată, o aventură intercontinentală. 



Da, am lucrat prin multe ţări, în afară de România: în Maroc am fost doi ani profesor 
cooperator, am predat matematica în franceză la un colegiu din Sefrou, lângă Fes; apoi am stat 
aproape doi ani în Turcia, în lagărul de refugiaţi politici. Vara trecută am lucrat în Franţa, două luni, 
cu un contract de cercetare. Şi, în plus, am vizitat multe ţări. 

Ca să trecem la un alt capitol aş vrea să vă pun o altă întrebare, eu zic frumoasă: câtă 
poezie are matematica? 

Matematica este o poezie - matematica abstractă. Dar acum am făcut din matematică 
tehnologie. Matematica aplicată este mai practică. Primul meu poem s-a numit „Cifrele au început 
să vibreze”. Trecerea de la cifre la litere, ca să mă exprim aşa. 

Iată că am trecut la domeniul literaturii: la poezie, proză, romane, eseu, nuvelă, 
drame, teatru pentru copii, traduceri. Aţi făcut din toate acestea. 

Am scris poezii metaforice, am scris apoi poezii experimentale, un roman experimental 
intitulat „Nonroman”, piese de teatru experimentale de asemenea, inspirate din totalitarism. Cele 
trei piese se numesc „Formarea omului nou”, „O lume întoarsă pe dos” şi „Patria de animale”, deci 
convertirea spre omul robot, apoi teatrul pentru copii „întâmplări cu Păcală”, şi am efectuat nişte 
traduceri din poeţi. Iar în artă am făcut tot artă experimentală, artă pe computer cu Adobe 
Photoshop. Pur şi simplu m-am jucat cu anumite imagini, transformând funcţiile acelea care făceau 
separarea între nuanţele de culori şi am scos câteva volume de aut-artă, am numit-o eu, artă în afara 
artei; am efectuat şi colaje. Această pictură de avangardă a fost tot o joacă. 

Aş vrea să mai vorbim, domnule profesor Smarandache, de paradoxismul în 
literatură. Sunteţi considerat de unii părintele paradoxismului. 

Pentru că m-am bazat pe contradicţii. De la paradoxism au pornit şi celelalte: neutrosofia cu 
partea neutră, adevărat şi fals în acelaşi timp şi logica neutrosofică adevărat şi fals în acelaşi timp şi 
nemateria, care este bazată pe combinarea de materie şi antimaterie în fizica cuantică, materie şi 
antimaterie care pot să fie susţinute împreună [containing în engleză]. Şi pe nonroman, ca roman şi 
antiroman, şi nuvele am scris, tot aşa, antinuvele, în stilul meu. Deci, m-am bazat pe combinarea de 
elemente contrare, cum era în dialectică, dar şi elemente neutre, împreună, şi am făcut tot felul de 
experimente literare, unii le-au apreciat, alţii nu, ca să spun sincer. 




Şi, mă gândeam acum, ascultându-vă, revenind la teatru, la drama fără cuvinte 
„Patria de animale”, ea a fost jucată totuşi la Festivalul Internaţional al Studenţilor de Teatru 
de la Casablanca, în 1995. 

A fost jucată şi la Karlsruhe în Germania de Teatrul Thespis din Timişoara. Iar o piesă de 
teatru pentru copii, prima, a fost jucată la Teatrul din Petroşani „I.D. Sârbu”. 

Ţinând cont de toate domeniile în care lucraţi, excelaţi, domnule profesor Florentin 
Smarandache, când mai aveţi timp să priviţi, să iubiţi, să urâţi, să mâncaţi, să vă plimbaţi, să 
visaţi? 



în acelaşi timp trebuie să le fac pe toate. Locuiesc intr-un orăşel în Statele Unite unde sunt 
aproape izolat şi, atunci, cam tot timpul stau şi citesc şi scriu. Fac cam multe. într-adevăr, este şi o 
greşeală a mea, recunosc, că m-apuc de multe lucruri, nu le termin, încep altele pentru că mă 
plictisesc de ele. Când mă plictisesc de cele de care m-am apucat ulterior, le reiau pe primele şi tot 
aşa... 

Când călătoresc, umblu cu un carneţel după mine şi scriu continuu. Scriu în avion, scriu în 
maşină, scriu în expoziţii pentru că îmi este mai simplu. Acum am început să scriu memoriile de 
călătorii la prima mână, pur şi simplu, şi le trimit la editori în România, în formă olografă şi, apoi, 
prieteni de-ai mei fac corecturile, le culeg şi publică. Eu nu am timp să mă ocup de tipărire. 

Ştiu că la Universitatea de Stat din Arizona există o librărie care găzduieşte o colecţie 
specială numită „Florentin Smarandache”. 

Da, la Arizona State University din Tempe, lângă Phoenix, şi mai există încă una la 
Universitatea din Texas, la Austin, unde sunt, tot aşa, multe cărţi şi manuscrise, documente, 
fotografii, reviste, destule în limba română. Le-am donat începând din primii ani când am sosit în 
Statele Unite şi eram în Phoenix, lucram ca inginer la Honeywell, o mare companie de computere, 
şi pentru că am început colecţia în Arizona o continui tot acolo. Să fie fondul unitar. 

Domnule profesor Smarandache aţi fost nominalizat la premiul Nobel pentru 
literatură, pe anul 2011. 



Aşa este. A fost o surpriză şi pentru mine. De la Academia Dacoromână. Mulţi ziceau că se 
aşteptau la ceva în matematică, dar nu există un premiu Nobel în matematică. Revenind la literatură 
mă consider mai degrabă un scriitor de avangardă, un scriitor experimental, plus că am publicat în 




trei limbi, obligat de împrejurări. în România am scris în română, am fost în Maroc doi ani şi am 
scris în franceză, bazat pe clişeele limbii franceze şi pe demontarea lor, apoi am ajuns în America, 
o parte dintre cărţi mi-am tradus singur, altă parte a fost tradusă de alţii şi, în ultimul timp, a trebuit 
să scriu unele lucruri direct în engleză. Desigur, în română simt cel mai bine. în română pot jongla 
cu expresiile, cu vocabularul. în franceză şi în engleză am creat cumva artificial. Unele manuscrise 
au fost revăzute de vorbitori nativi ai limbilor respective, dar consider că am introdus un nou stil 
prin acest paradoxism, prin deturnarea expresiilor, ori a clişeelor de limbă, creând, intr-adevăr, 
poeme în totalitate în acest stil. Un volum de-al meu intitulat „Le sens du non-sens” („Sensul 
nonsensului”) a fost apreciat chiar de Eugen Ionesco, care mi-a trimis o scrisoare pe când eram în 
Maroc. 



Iată ce mică e lumea domnule profesor, aşa 

Mai ales cu tehnologia de astăzi. 

Şi mai ales cu tehnologia de astăzi. Sunteţi mulţumit de ceea ce aţi făcut? 

De unele sunt, de unele nu sunt. Mereu trebuie să lupt. Unele noţiuni sunt recunoscute, altele 
sunt contestate. încă am noi idei pe care vreau să le materializez, ştiinţific vreau să zic, sau literar, 
să creez noi articole, sau noi cărţi. Mereu sunt ocupat cu diverse proiecte. Deci, parţial sunt 
mulţumit, parţial sunt nemulţumit şi parţial sunt în dubiu, ca-n logica neutrosofică. De fapt în logica 
neutrosofică există şi un R din analiza non-standard, adică o propoziţie care este adevărată în toate 
lumile. Noţiunea de Toate Lumile a fost introdusă de Leibniz, pentru că sunt noţiuni sau propoziţii 
care sunt adevărate într-o lume, într-un context, într-un spaţiu ştiinţific, dar sunt false în alt spaţiu 
ştiinţific sau sunt parţial adevărate şi parţial false în alt spaţiu. Şi atunci a fost introdusă această 
noţiune: Toate Spaţiile Posibile. 

Domnule profesor, în opinia dumneavoastră, viaţa este experienţă sau experiment? 

Amândouă, şi combinaţie şi întâmplare şi mai multe. 

Viaţa este frumoasă aşa cum este ea. 



Şi frumoasă, şi dificilă, şi urâtă uneori şi asta pentru toată lumea, şi pentru miliardari şi 
pentru persoanele celebre, pentru că fiecare are şi prieteni şi duşmani şi persoane ignorante lor, şi 




lucruri care-i plac şi lucruri care nu-i plac. Aşadar, nu poţi să fii numai „super” în toate sau numai 
negativ mereu. Părerea mea. 

Spuneţi-mi, în zona în care locuiţi dumneavoastră există români? 

Din păcate nu există. Sunt singurul român aici şi de aceea n-am altceva de făcut decât de 
citit şi de scris. Când am locuit în Phoenix era o comunitate de români, considerată cam în jur de 
30.000 de persoane. Aveam o biserică ortodoxă, fiinţau mai multe biserici penticostale şi baptiste, 
am fost pe la câteva. La biserica ortodoxă veneau şi formaţii muzicale din România. Ne întâlneam 
la unii români acasă, discutam, schimbam ziare, reviste. Aici sunt singur, ţin legătura doar prin 
telefon şi e-mail, uneori prin scrisori. 

Este complicat să fii singur într-o lume atât de mare? Exceptând în mijloacele 
moderne. 

Da, este dificil pentru că pur şi simplu n-ai cu cine schimba o vorbă... Eu schimb vorbe 
numai cu cărţile, cu computerul, cu telefonul. Altfel m-aş plictisi. De aceea citesc mult şi scriu mult. 
Când mă duc în România mă simt excelent, pentru că merg cu prietenii, ies în centru, discutăm, 
spunem poante, fiecare ce s-a mai întâmplat, ce noutăţi. E nemaipomenit. De aceea abia aştept 
întotdeauna să vin în ţară să-mi văd prietenii şi rudele. în Franţa m-am simţit iar excelent. Dar, de 
unul singur, mă năpustesc pe telefon, stau şi câte o oră la receptor cu X, cu Y, prieteni din România, 
din Franţa, din Canada, din Statele Unite. 

Domnule profesor, sigur că e foarte complicat să fii singur, dumneavoastră nu sunteţi 
singur, aveţi lumea sau lumile dumneavoastră în care excelaţi, în care lucraţi. Există o poezie 
a vieţii chiar şi în singurătate. Ce proiecte aveţi? 

Sunt mereu implicat în diverse proiecte. Acum lucrez la ceva de geometrie sintetică, de 
exemplu, cu un prieten din Craiova, profesor de matematică, Ion Pătraşcu. Pregătesc, împreună cu 
francezii, conferinţa de la Chicago de fuziunea informaţiei unde avem lucrări despre Teoria Dezert- 
Smarandache, în iulie. în august: o conferinţă în Japonia despre calculul neutrosofic care este bazat 
pe logica mea neutrosofică. Apoi diverse lucrări, interpretarea neutrosofică a daoismului cu un 
inginer din Beijing, Fu Yuhua. Şi acum facem o abordare neutrosofică a filosofiei lui Confucius, tot 
chinez, clasic, pentru că interpretăm ideile în acest fel neutrosofic, adică ce a spus Fao Tzi 
policianul-filozof în Tao Te Ching sau daoism. Dar interpretăm şi negativ. Adică, o propoziţie <A> 
o interpretăm şi ca <nonA>, deci opusul ei, dar şi <A> şi <nonA> împreună pentru că pot avea şi 




părţi comune. Aceasta înseamnă neutrosofizare. O serie de profesori chinezi au fost atraşi în acest 
studiu; avem câteva cărţi traduse în chineză. De asemenea, în literatură am nişte idei de scriere a 
unor cărţi „pe dos”, paradoxiste, adică aşa cum nu trebuie făcut. în Statele Unite există volume 
„How to do”: cum să faci grădinăritul, cum să devii celebru (!) de exemplu, cum să te afirmi, sau 
cum scrisese Jerome K. Jerome, „Arta de a nu scrie un roman”. Eu fac arta de a nu face bună 
politică, şi cum să nu te afirmi , deci invers sensului comun, în sens ironic. De asemenea, vreau să 
mai experimentez noi proceduri tehnice de a face artă electronică. în fizică şi în matematică, mai 
nou, lucrăm pe multi-spaţii: combinarea de spaţii eterogene (care pot fi şi contradictorii), adică, în 
mod analog, neutrosofie şi paradoxism. Din ce cauză? Pentru că am observat că în realitate nu 
există spaţii omogene cum le învăţăm noi în matematică, ci combinări. De pildă: o parte este spaţiu 
Hilbert, altă parte este spaţiu Banach. 

împreună cu profesorul Ovidiu Şandru din Bucureşti, colegul meu de facultate, de la 
Craiova, ne-am gândit la nişte modele de geometrii de-ale mele, adică combinarea formelor 
neuclidiene şi euclidiene în acelaşi spaţiu. El, deja, a scris un articol. 

Memoriile de călătorii pe care continui să le public, în serial, în revista din Craiova 
„Constelaţii diamantine”. 

împreună cu doi cercetători din Franţa, Arnold Martin şi Christophe Osswald, lucrăm la noi 
metode de fuziune a , funcţiilor de credinţă’ [în engleză belief functions], folosite în fuziunea 
informaţiei şi în Teoria Dezert-Smarandache, şi noi metode de specificitate’ şi Soyes-ianiate. 

Sunt multe proiecte, lucrez, curios, cam la toate în acelaşi timp! Dacă aş rămâne numai intr- 
un proiect m-aş plictisi, mi s-ar părea rutină. Tocmai pentru a tăia monotonia mă mutam dintr-o 
parte în alta, dar unii mi-au atras atenţia: „vezi că te şi pierzi în toate”, ceea ce este adevărat. 

Am şi nereuşite în unele părţi, trebuie să lucrez mai profund în acele domenii, de exemplu, 
în fizica cuantică ar trebui să studiez mai adânc, dar neavând acces la un laborator modern m-am 
bazat mai mult pe teorii deja existente şi de aceea am tot ezitat în acest domeniu. 

Şi totuşi, revin cu întrebarea: când aveţi răgazul să visaţi? 

Uneori şi noaptea visez formule! Jean Dezert îmi spune: uite încearcă să faci o formulă 
pentru combinarea informaţiilor în felul următor, sau repartizarea maselor conflictuale (adică mase 
paradoxiste) să fie diferită de ce s-a mai făcut până acum. Cred că există vreo 50 de formule în 
Teoria Dezert-Smarandache până acum. Jean face aplicaţiile. Şi aşa am început. 

Când să visez? Tot timpul visez. De fiecare dată am agenda: ce fac mâine? Când trece luna: 
ce am realizat luna aceasta? Când trece luna, la fel, mă uit în statisticile electronice ale universităţii 
să văd câte accesări au fost la cărţi, şi care sunt cărţile cele mai citite, care sunt articolele cele mai 
descărcate, care sunt lucrările unde sunt atacat. Sunt atacat în câteva idei, dar atacul acesta este bun 




şi duşmanii devin constructivi, pentru că, pur şi simplu, te ţin în priză să lucrezi mereu, să faci mai 
mult, mai bine, tot timpul. 

Privind accesările la internet, scuzaţi-mă ca trec de la o idee la alta, aşa îmi e şi mintea şi 
creaţia, sunt cam înjur de 7.000 de accesări pe zi, ceea ce este mulţumitor. 

Enorm! 

Site-ul meu este cel mai accesat de la universitate. Sunt 2-3 milioane de vizitatori pe an din 
peste 100 de ţări. Am rămas surprins, din ţări de prin Africa, nu vorbesc de Europa, America, se 
accesează site-ul meu. Primesc tot felul de e-mailuri, întrebări de la diverse persoane. Ce părere ai 
de treaba asta, ce părere ai de cealaltă. Studenţii care mă întreabă să-i ajut să-şi termine fie tezele de 
doctorat, fie teze de masterat. Şi pe mulţi i-am ghidat, de aceea mulţi au şi lucrat în cercetări de-ale 
mele. Am ajuns în prezent la 160 de cărţi la care sunt autor, coautor, editor, sau coeditor. Parcă mă 
sperie şi pe mine. 

O ultimă întrebare: ce spune omul Florentin Smarandache când specialistul, când 
profesorul, când omul de ştiinţă Florentin Smarandache îl poartă de colo-colo prin aceste 
lumi? 



Omul zice să mai facă o pauză, să meargă pe o insulă înm mijlocul mării şi să stea acolo, să 
viseze fără să citească, fără să scrie, să uite de toată lumea, de toate necazurile, de toate bucuriile, să 
ajungă la starea fără gânduri. Ăsta este idealul pentru deconectare, pentru uşurare sufletească, 
pentru scăparea de depresie, de stres, de toate. Cam lucrul acesta încerc să fac. Când călătoresc nu 
mai deschid computerul. Dar, totuşi, acolo citesc şi scriu pentru că merg prin muzee, prin expoziţii. 

încerc să învăţ expresii din limbile în care mă duc. De exemplu, reuşesc acum să mă descurc 
şi în spaniolă. Cu o spaniolă rudimentară, dar pot să comunic, pot să înţeleg ce-mi zic, pot să citesc 
şi să descifrez binişor în muzee. Când am fost în America Centrală, astă iarnă, în Nicaragua, Costa 
Rica, şi Panama, am reuşit să citesc. Mulţi nu vorbesc engleza, deci trebuie să întreb în spaniolă. Eu 
sunt fluent în engleză şi franceză. Am fost în Rusia, de exemplu, am avut un seminar la Institutul de 
Experimentări Fizice şi Fizică Teoretică de la Puşkino, de lângă Moscova, şi am reuşit să învăţ 
literele chirilice. N-am făcut rusă în şcoală, dar am învăţat alfabetul, şi în cartea mea „Mama vitregă 
Rusia” am aşternut expresii destule expresii ruseşti. Am fost în India, am memorizat expresii în 
hindi, le-am şi pus într-o carte. Şi acum mi-aduc aminte de ele: dhan'yavăd - mulţumesc. Am stat în 
Turcia, învăţasem ceva turceşte şi mă descurcam, am enunţat destule expresii în limba turcă în 
jurnalul de lagăr. în iraniană iar, muchakera - mulţumesc. Multe formule lingvistice din acestea 
spun oamenilor şi ei râd. în arabă, când am fost în Maroc, deprinsesem expresii. 




în Maroc predam în limba franceză matematica şi învăţasem să număr în arabă, iar 
proprietara mi-a zice odată: „Ooo, şi fetiţa noastră de cinci ani ştie să numere tot până la cinci, ca 
dumneata”! 

Asta este! 

Vreau să accentuez că diversitatea mi-a plăcut. De aceea am scris în trei limbi, cu expresii în 
diverse limbi, şi am creat în felurite domenii. Acum mă gândesc la nişte idei-paterne în istorie, 
paterne în sociologie, pentru că am trăit în societăţi variate cu diferite religii: ortodoxie în România, 
islam în Maroc şi Turcia, în America mai mult catolicism şi protestantism - şi vroiam să văd ce 
ecomun şi ce e diferit. Am şi prieteni, de exemplu, musulmani, evrei, creştini; scoatem şi reviste 
internaţionale. Deci să să am idee despre toate. Am vrut să ştiu din cât am putut. Să vizitez multe 
ţări ca să cunosc şi lumea de pe stradă, nu numai ce este în cărţi, să cunosc şi partea neoficială, să 
întreb pe fiecare: ce părere aveţi, ce-i mai bine, ce-i mai rău... 

Adică ce este viaţa. 

Da, exact, ce este viaţa. 

Eu vă mulţumesc domnule profesor. 



Şi eu vă mulţumesc. 




